A bankkártyás vásárlás a tévhitekkel ellentétben a legbiztonságosabb fizetési mód. Én nem férek hozzá a kártyaadataidhoz, csak az OTP látja azokat, mivel a fizetés az OTP Bank SimplePay rendszerén keresztül zajlik. A böngésződ át lesz irányítva a bank oldalára, és csak a banknak kell megadnod a kártyád adatait.
Mondhatod, hogy semmilyen weboldalon nem szoktad megadni a kártyád adatait, mert mi van, ha valami kamu oldalról van szó és ellopják az adataidat. Az OTP Bank az egyik legnagyobb magyar bank. Nem egy ismeretlen bankhoz irányítalak át, hanem egy nagy bank oldalán kell fizetned.
Ez a weboldal sem kamu, nem egy ismeretlen ember vagyok, aki a előjött a semmiből. 25 éve foglalkozom a Váratlan utazással, árultam a sorozat első évadát DVD-n, árulom a könyvemet, találkozókat szervezek. Eszemben sincs visszaélni a 25 év alatt felépített bizalommal és pár ezer forintért kockáztatni bármit is. Vagyis nem áll szándékomban néhány ember pénzével meglépni. Illetve kamu fizetős oldalakra sem foglak irányítani.
Online bankkártyás vásárlások esetében létezik egy úgynevezett chargeback, azaz visszahívási lehetőség minden banknál. Ez annyit takar, hogy ha bármilyen illetéktelennek tűnő tranzakciót észrevesz a vásárló, akkor kérheti a visszahívását az összegnek. Vagyis, ha például az OTP többet vonna a kártyádról vagy esetleg nem kapnád meg a megrendelt könyvet, elmarad egy VU-találkozó és nem kapod vissza a pénzed, reklamálhatsz a bankodnál. A bank kivizsgálja a panaszt és ha jogos, kamatostul adja vissza a pénzed.
Banki átutalásnál ilyen lehetőség nincs, ott ki vagy szolgáltatva a kereskedőnek, rajta múlik, hogy probléma esetén az elutalt összeget visszautalja vagy sem.
Semmi okod arra, hogy ne használd a bankkártyád, nyugodtan fizesd ki vele a megrendelést.